
Uvod i važnost
Situaciona analiza predstavlja analitičku osnovu za pripremu Strateškog planskog dokumenta Crne Gore za potrebe korišćenja fondova Evropske unije u okviru budućeg Nacionalnog i regionalnog partnerskog plana. Njena svrha je da, na sistematičan i na dokazima zasnovan način, identifikuje glavne razvojne izazove, potrebe, ciljne grupe, razvojne nejednakosti i investiciona uska grla u okviru predmetne oblasti politike, uzimajući u obzir ekonomske, socijalne, teritorijalne i, gdje je relevantno, ekološke dimenzije razvoja.
Značaj situacione analize dodatno proizlazi iz činjenice da je Strateški planski dokument prepoznat od strane Evropske komisije kao jedan od ključnih elemenata za ispunjenje mjerila za zatvaranje Poglavlja 22 – Regionalna politika i koordinacija strukturnih instrumenata, konkretno mjerila 2. Evropska komisija očekuje dostavljanje sveobuhvatnog, sažetog i kvalitetnog nacrta strateškog planskog dokumenta, koji u kontekstu finansijske perspektive 2021–2027 odgovara logici „Partnership Agreement“, a koji treba da obuhvati stratešku analizu, uključujući izazove, potrebe i ciljne grupe, odabrane prioritete i ciljeve, glavne očekivane rezultate, planirane tematske cjeline i izvore finansiranja, mehanizme za obezbjeđivanje usklađenosti sa relevantnim prioritetima i strategijama Evropske unije, kao i okvir upravljanja u skladu sa Evropskim kodeksom ponašanja o partnerstvu.
U tom smislu, situaciona analiza ne služi samo kao opis postojećeg stanja, već kao polazna tačka za definisanje prioritetnih pravaca djelovanja, očekivanih rezultata i budućih reformskih i investicionih intervencija. U skladu sa metodološkim pristupom za izradu Strateškog planskog dokumenta, razvojni izazovi se posmatraju kao problemi koji zahtijevaju javnopolitički odgovor, a ne kao unaprijed definisane mjere ili rješenja. Zbog toga analiza mora da poveže raspoložive statističke i administrativne podatke, nalaze nacionalnih strateških dokumenata, relevantne međunarodne i EU izvore, kao i uvide ključnih institucija i partnera.
Situaciona analiza istovremeno ima i važnu funkciju u obezbjeđivanju usklađenosti budućeg strateškog dokumenta sa prioritetima Evropske unije, pravnom tekovinom EU i programskim okvirom za period nakon 2027. godine. Kroz pregled međunarodnog i nacionalnog strateškog i pravnog okvira, planiranih reformi i ključnih pokazatelja, analiza omogućava da se predmetna oblast politike sagleda u širem razvojnom i pristupnom kontekstu, uključujući doprinos pametnom, održivom i inkluzivnom rastu, ekonomskoj, socijalnoj i teritorijalnoj koheziji, kao i smanjenju razvojnih dispariteta.
Pored toga, situaciona analiza je važan alat za strukturiranje dijaloga unutar radnih grupa i sa širim krugom partnera. Njome se obezbjeđuje zajednička analitička osnova za SWOT razmatranje, validaciju nalaza i identifikaciju dugog spiska razvojnih izazova, koji će u narednim koracima biti prioritizovani. Na taj način, situaciona analiza doprinosi transparentnom, participativnom i metodološki utemeljenom procesu planiranja, u skladu sa principom partnerstva i višerazinskog upravljanja.
Pregled radne grupe i način rada
Radna grupa 1 formirana je za potrebe pripreme strateškog planskog dokumenta za tri međusobno povezane oblasti politike: podršku biznisu, kulturu, turizam i medije, te istraživanje i inovacije. Sastav Radne grupe obuhvata predstavnike nadležnih ministarstava, organa uprave i drugih institucija relevantnih za ove oblasti, uz učešće predstavnika lokalne samouprave, privrede, akademske zajednice, socijalnih partnera i organizacija civilnog društva. Ovakav sastav treba da obezbijedi međuresornu koordinaciju, sektorsku ekspertizu i partnerski pristup u definisanju razvojnih potreba i prioriteta.
Rad Radne grupe organizuje se kroz plenarne sjednice i ciljane konsultacije po pojedinim oblastima politike. U fokusu rada su usaglašavanje metodološkog pristupa, razmatranje situacione analize, identifikacija tematskih cjelina i definisanje razvojnih izazova i prioriteta za strateški dokument. Posebna pažnja posvećuje se povezivanju sektorskih nalaza u jedinstven razvojni okvir, imajući u vidu međusobnu povezanost podrške biznisu, kulture, turizma i medija, te istraživanja i inovacija.
Predviđeno je održavanje najmanje tri radne sjednice, uz mogućnost dodatnih konsultacija po potrebi. Sjednice se organizuju u hibridnom formatu, radi efikasnijeg uključivanja svih relevantnih učesnika. 

Situaciona analiza
Prioritetno područje nivo 1
Prioritetna oblast Podrška poslovanju obuhvata skup međusobno povezanih javnih politika, reformi i instrumenata podrške usmjerenih na unapređenje poslovnog ambijenta, jačanje konkurentnosti i otpornosti privatnog sektora, razvoj mikro, malih i srednjih preduzeća, unapređenje poslovne infrastrukture, digitalizaciju poslovanja, poboljšanje pristupa finansijama, kao i podršku zelenoj, inovacionoj i tehnološkoj transformaciji privrede. Ovo prioritetno područje obuhvata naročito intervenciona polja koja se odnose na podršku inovacijama i naprednim uslugama za MSP, odgovorno poslovanje i korporativnu održivost, poslovni razvoj, poslovnu infrastrukturu, digitalizaciju preduzeća, dekarbonizaciju, bioekonomiju, poslovno okruženje i regulatorni okvir, pristup finansijama i finansiranju rasta, kao i tehnološki transfer i saradnju između preduzeća, istraživačkih centara i visokoškolskog sektora.
Posmatrano sa strateškog stanovišta, podršku poslovanju ne treba posmatrati usko, kao skup pojedinačnih podsticajnih mjera za preduzeća, već kao horizontalno razvojno područje koje povezuje regulatorne reforme, tržišnu integraciju, podršku MSP, industrijsku modernizaciju, inovacije, digitalnu transformaciju i zelenu tranziciju. Takvo razumijevanje odgovara i savremenom pristupu Evropske unije, u kojem se poslovna podrška sve više vezuje za produktivnost, otpornost lanaca vrijednosti, tehnološko unapređenje, pristup jedinstvenom tržištu i održivost poslovnih modela.
U crnogorskom kontekstu, ovo prioritetno područje predstavlja jednu od ključnih razvojnih poluga za ubrzanje ekonomske konvergencije prema Evropskoj uniji. Strategija razvoja mikro, malih i srednjih preduzeća 2023–2026 identifikuje birokratiju, ograničen pristup finansijama, nedovoljnu dostupnost savremenih tehnologija, jaz u znanjima i vještinama, nedovoljno finansiranje istraživanja i razvoja, infrastrukturna ograničenja i ograničen pristup informacijama o tržištima kao glavne prepreke razvoju sektora MMSP. Industrijska politika Crne Gore 2024–2028 dodatno proširuje ovaj okvir stavljajući u fokus digitalnu i zelenu tranziciju industrije, rast investicija, razvoj inovacija i jačanje pristupa jedinstvenom tržištu EU. Istovremeno, Reformska agenda Crne Gore 2024–2027 tretira poslovno okruženje i razvoj privatnog sektora kao posebnu oblast politike, čime podrška poslovanju dobija i snažnu reformsku i pristupnu dimenziju. 
Poseban izazov u okviru ove prioritetne oblasti predstavlja niska produktivnost MSP sektora, koja ograničava sposobnost domaćih preduzeća da rastu, povećavaju dodatu vrijednost, internacionalizuju poslovanje i integrišu se u regionalne i međunarodne lance vrijednosti. Ovaj problem je posebno značajan imajući u vidu da savremeni EU pristup podršci poslovanju sve više povezuje javne intervencije sa rastom produktivnosti, tehnološkim unapređenjem, inovacijama, upravljačkim kapacitetima i jačanjem izvoznog potencijala preduzeća.
Međunarodni i EU Strateški i pravni okvir
EU okvir za podršku poslovanju oblikovan je na raskrsnici više politika: politike jedinstvenog tržišta, politike MSP, industrijske politike, politike digitalne transformacije, inovacione politike i šire agende konkurentnosti i zelene tranzicije. Jedan od ključnih programskih stubova ovog okvira predstavlja Program jedinstvenog tržišta, uspostavljen Uredbom (EU) 2021/690, koji obuhvata funkcionisanje unutrašnjeg tržišta, konkurentnost i održivost preduzeća, kao i posebnu podršku MSP. Ovaj okvir je posebno relevantan za intervenciona polja koja se odnose na napredne usluge podrške MSP, poslovni razvoj, regulatornu podršku i internacionalizaciju.
Važan operativni instrument u okviru ovog programa predstavlja Enterprise Europe Network (EEN), koji pruža integrisane usluge podrške preduzećima u oblastima internacionalizacije, inovacija, pristupa finansijama, zelene i digitalne tranzicije. Time se EU model podrške poslovanju sve više zasniva na kombinaciji savjetodavne, inovacione, mrežne i tržišne funkcije, a sve manje na izolovanim podsticajnim mjerama.
Politika MSP Evropske unije posebno je definisana kroz Strategiju MSP za održivu i digitalnu Evropu iz 2020. godine, zasnovanu na tri glavna stuba: jačanje kapaciteta MSP za održivu i digitalnu tranziciju, smanjenje regulatornih opterećenja i unapređenje pristupa tržištu, te unapređenje pristupa finansijama. Ova tri stuba neposredno odgovaraju logici prioritetnog područja Podrška poslovanju, naročito u dijelu koji se odnosi na razvoj poslovnog ekosistema, digitalizaciju preduzeća, pristup finansijama i reformu poslovnog ambijenta. Ovaj okvir dodatno je ojačan kroz Paket pomoći MSP iz 2023. godine, koji je usmjeren na povećanje konkurentnosti i otpornosti MSP kroz administrativno pojednostavljenje, bolje uslove finansiranja i povoljnije regulatorno okruženje, uključujući i rješavanje problema kašnjenja u plaćanjima u komercijalnim transakcijama.
Širi strateški pravac EU podrške poslovanju dodatno je oblikovan kroz Novu industrijsku strategiju za Evropu, Ažuriranu novu industrijsku strategiju: Izgradnja snažnijeg jedinstvenog tržišta za oporavak Evrope i novu agendu EU za konkurentnost agendu EU. Ovi dokumenti stavljaju snažan akcenat na otpornost industrijskih ekosistema, skraćivanje i osiguranje lanaca vrijednosti, tehnološku modernizaciju, jačanje inovativnih preduzeća i smanjenje strateških zavisnosti. Industrijska politika Crne Gore 2024–2028 eksplicitno potvrđuje usklađenost sa tim dokumentima, uključujući i Dugoročnu konkurentnost EU nakon 2030. godine (Long-term competitiveness of the EU: looking beyond 2030) i Industrijski plan u okviru Zelenog plana za doba nulte neto stope emisija (A Green Deal Industrial Plan for the Net-Zero Age).
U dijelu koji se odnosi na zelenu transformaciju, dekarbonizaciju, cirkularnu ekonomiju i strateške tehnologije, poseban značaj imaju Akt o industriji sa nultom neto stopom emisija (Net-Zero Industry Act) i Akt o kritičnim sirovinama (Critical Raw Materials Act), koji uspostavljaju okvir za jačanje proizvodnih kapaciteta EU u oblastima čistih tehnologija, otpornosti lanca snabdijevanja i održivog pristupa strateškim sirovinama. Ovi akti neposredno su relevantni za intervenciona polja koja se odnose na dekarbonizaciju, proizvodnju čistih tehnologija, cirkularnu ekonomiju, baterije i kritične sirovine.
Dimenzija digitalizacije poslovanja u EU podržana je kroz Program Digitalna Evropa, uspostavljen Uredbom (EU) 2021/694, čiji je cilj ubrzanje digitalne transformacije evropske ekonomije, industrije i društva kroz podršku vještačkoj inteligenciji, sajber bezbjednosti, naprednim digitalnim vještinama i širem usvajanju digitalnih tehnologija. Ovaj okvir posebno je relevantan za intervenciona polja koja pokrivaju digitalizaciju preduzeća, tehnološko unapređenje, digitalne ekosisteme, sajber bezbjednost i širenje primjene digitalnih rješenja u MSP.
Pristup finansijama predstavlja još jednu od ključnih komponenti EU okvira za podršku poslovanju. U tom smislu, centralni instrument EU je Program InvestEU, uspostavljen Uredbom (EU) 2021/523, koji obezbjeđuje jedinstvenu investicionu arhitekturu za različite politike, uključujući i posebnu podršku MSP. Ova dimenzija je od posebnog značaja za Crnu Goru, s obzirom na to da i domaći strateški dokumenti kontinuirano identifikuju ograničen pristup finansijama kao jednu od glavnih prepreka rastu, inovacijama i internacionalizaciji preduzeća.
Za zemlje kandidate, a posebno za Crnu Goru, EU okvir za podršku poslovanju danas se sve više posreduje kroz Plan rasta za Zapadni Balkan i Instrument za reforme i rast. Ovaj okvir usmjeren je na postepenu integraciju regiona u jedinstveno tržište EU, produbljivanje regionalne ekonomske saradnje, sprovođenje reformi i ubrzanje socioekonomske konvergencije sa Unijom. To je od posebne važnosti jer poslovno okruženje, regulatorno približavanje, privatni sektor i konkurentnost postaju ne samo razvojna, već i pristupna agenda.
Konačno, u okviru predloženog višegodišnjeg finansijskog okvira EU za period nakon 2027. godine, podrška poslovanju biće integrisana u buduću arhitekturu Nacionalnog i regionalnog partnerskog plana (NRPP). Predložena regulativa i prateći okvir učinka organizuju podršku kroz intervenciona polja koja se u velikoj mjeri podudaraju sa logikom RG1, uključujući poslovni razvoj, poslovnu infrastrukturu, digitalizaciju preduzeća, odgovorno poslovanje i održivost, dekarbonizaciju, bioekonomiju, poslovno okruženje i regulatorne reforme, kao i pristup finansijama. To znači da je EU okvir za podršku poslovanju relevantan ne samo kao izvor pravne tekovine i strateškog usmjerenja, već i kao neposredan okvir za buduće programiranje, definisanje intervencija i mjerenje rezultata.
Crnogorski strateški i pravni okvir
Crnogorski strateški i pravni okvir za prioritetno područje Podrška poslovanju zasniva se na kombinaciji strateških dokumenata i zakonodavnih rješenja koja uređuju razvoj MSP, industrijsku transformaciju, poslovni ambijent, konkurenciju, državnu pomoć, javne nabavke i pristup finansijama. Ovaj okvir se posljednjih godina postepeno modernizuje i sve snažnije povezuje sa reformskim prioritetima iz procesa pristupanja Evropskoj uniji, posebno u dijelu unapređenja konkurentnosti, digitalizacije, zelene tranzicije i regulatornog usklađivanja.
Ključni strateški dokumenti uključuju:
Strategiju razvoja mikro, malih i srednjih preduzeća 2023–2026 – temeljni dokument politike razvoja MSP, koji identifikuje glavne prepreke razvoju sektora, uključujući birokratiju, ograničen pristup finansijama, nedovoljnu dostupnost savremenih tehnologija i slabosti u pristupu tržištima, te definiše tri strateška cilja: unaprijeđen poslovni/regulatorni ambijent i preduzetnički ekosistem, podršku transformaciji i jačanju konkurentnosti MMSP i pristup novim tržištima.
Industrijsku politiku Crne Gore 2024–2028 – dokument koji podršku poslovanju smješta u širi okvir industrijske konkurentnosti i definiše prioritete vezane za digitalnu i zelenu tranziciju industrije, rast investicija i modela finansiranja, inovacije i pristup jedinstvenom tržištu EU.
Strategiju razvoja ženskog preduzetništva 2025–2028 – dokument kojim se jača inkluzivna dimenzija poslovne podrške, kroz fokus na veću dostupnost finansijske i nefinansijske podrške ženama u biznisu. Strategija navodi da su žene 2024. godine činile nešto više od četvrtine vlasnika MMSP u Crnoj Gori.
Nacionalnu strategiju cirkularne tranzicije do 2030. godine – dokument koji poslovnu podršku povezuje sa resursnom efikasnošću, diverzifikacijom, inovacijama i zelenom transformacijom, uz posebno prepoznavanje MSP kao važnog aktera cirkularne tranzicije.
Strategiju regionalnog razvoja Crne Gore 2023–2027 – važnu za teritorijalnu dimenziju podrške poslovanju, jer konkurentnost regiona povezuje sa unapređenjem infrastrukture, poboljšanjem poslovnog ambijenta i razvojem sektora sa potencijalom rasta.
Program ekonomskih reformi 2026–2028 i Reformsku agendu Crne Gore 2024–2027 – dokumente koji podršku poslovanju stavljaju u širi okvir ekonomskog rasta, investicionog okruženja i reformi poslovnog ambijenta, sa posebnim fokusom na uklanjanje regulatornih barijera, unapređenje konkurencije, državne pomoći, javnih nabavki, inspekcijskog nadzora i inovacionog ekosistema.
Fiskalna strategija Crne Gore za period 2024–2027 - ključni horizontalni dokument srednjoročne ekonomske i fiskalne politike, kojim se definišu mjere za očuvanje fiskalne održivosti, kontrolu javne potrošnje, unapređenje naplate prihoda, modernizaciju poreske administracije, smanjenje neformalne ekonomije i odgovorno upravljanje javnim dugom. Njena relevantnost za SPD ogleda se u obezbjeđivanju stabilnog fiskalnog okvira za sprovođenje reformi, javnih investicija i razvojnih prioriteta.
Nacionalni okvir za ovu prioritetnu oblast dodatno se može sagledati i kroz novije strateške dokumente koji jačaju njegovu inkluzivnu, zelenu i transformacionu dimenziju. Strategija razvoja socijalne i solidarne ekonomije, usvojena krajem 2025. godine, relevantna je za razvoj socijalnog preduzetništva, inkluzivnog zapošljavanja i poslovnih modela koji kombinuju ekonomsku i društvenu vrijednost. Istovremeno, dokumenti, poput Programa razvoja zelenog vodonika sa akcionim planom 2026-2028, koji se odnose na razvoj zelenog vodonika, obnovljivih izvora energije i čistih tehnologija važni su za stvaranje novih lanaca vrijednosti i poslovnih prilika u procesu dekarbonizacije privrede. Nacionalni energetski i klimatski plan, kao i lokalni akcioni planovi za održivu energiju i klimu, doprinose usmjeravanju investicija ka energetskoj efikasnosti, smanjenju emisija i klimatskoj otpornosti. U istom pravcu, Mapa puta za razvoj cirkularne ekonomije, zajedno sa Nacionalnom strategijom cirkularne tranzicije do 2030. godine, dodatno operacionalizuje prelazak ka resursno efikasnijim i cirkularnim poslovnim modelima.Ključni zakoni u ovoj oblasti uključuju:
Zakon o privrednim društvima – predstavlja osnovni sistemski zakon privrednog prava u Crnoj Gori, kojim se uređuju osnivanje, upravljanje, restrukturiranje, prestanak i druga pitanja od značaja za rad privrednih društava, preduzetnika i dijela stranog privrednog društva. Novi zakon, koji se primjenjuje od 1. januara 2026. godine u potpunosti je usklađen sa kompanijskim pravom Evropske unije i predstavlja važan korak u modernizaciji kompanijskog prava u Crnoj Gori kao dio okvira relevantnog za PP6 – Privredno pravo.
Zakon o registraciji poslovnih i drugih subjekata – komplementaran Zakonu o privrednim društvima, jer uređuje registraciju poslovnih subjekata i stvara pretpostavke za jednostavnije, transparentnije i digitalizovanije procedure registracije [22]. U dokumentima za pododbor sa EU navodi se da su radi njegove primjene usvojene i povezane izmjene više drugih propisa.
Zakon o zanatstvu – kojim se uređuju uslovi za obavljanje zanatske djelatnosti i druga pitanja od značaja za zanatsku djelatnost, a koji je, posebno relevantan za segment malog preduzetništva, samozapošljavanja i tradicionalnih zanata djelatnosti, posebno u dijelu formalizacije poslovanja i uslova za obavljanje uslužnih djelatnosti; u funkcionalnom smislu vezuje se za PP3 – Pravo osnivanja preduzeća i sloboda pružanja usluga.
Zakon o Kreditno-garantnom fondu Crne Gore – važan za oblast pristupa finansijama, jer uspostavlja pravni osnov za osnivanje Kreditno-garantnog fonda kao posebne institucije za unapređenje pristupa finansiranju preduzetnika, mikro, malih i srednjih preduzeća.
Zakon o zaštiti konkurencije – ključni propis za obezbjeđivanje fer tržišne utakmice i sprečavanje zabranjenih sporazuma, zloupotrebe dominantnog položaja i nedozvoljenih koncentracija. U dokumentima za Pododbor EU–Crna Gora navodi se da su pripremljene dalje izmjene radi pune harmonizacije sa acquis-em EU i jačanja ovlašćenja Agencije za zaštitu konkurencije; zakon je neposredno relevantan za PP8 – Konkurencija.
Zakon o kontroli državne pomoći – jedan od ključnih novijih propisa za poslovni ambijent i javnu podršku privredi, kojim se uspostavlja transparentan sistem državne pomoći usklađen sa pravilima EU. U materijalima za pododbor istaknuto je da je novi zakon uspostavio sveobuhvatan zakonodavni okvir, a da je većina potrebnih podzakonskih akata već usvojena i objavljena; i ovaj zakon je neposredno relevantan za PP8 – Konkurencija.
Zakon o unutrašnjoj trgovini, uključujući Zakon o izmjenama i dopunama Zakona o unutrašnjoj trgovini („Službeni list Crne Gore“, br. 21/2026) – važan je za uređivanje uslova obavljanja trgovinske djelatnosti i poslovanja na domaćem tržištu, te je funkcionalno relevantan za PP3 – Pravo osnivanja preduzeća i sloboda pružanja usluga.
Zakon o javnim nabavkama – važan za transparentno i konkurentno korišćenje javnih sredstava, kao i za ravnopravan pristup privrednih subjekata javnom tržištu. U izvještajima za sastanke sa EU naglašeno je dalje unapređenje elektronskog sistema javnih nabavki i antikorupcijskih mehanizama, uključujući Etički kodeks u javnim nabavkama.
Zakon o Razvojnoj banci Crne Gore – relevantan za oblast razvojne finansijske podrške privredi, uključujući instrumente vezane za izvoznu podršku i finansiranje razvoja preduzeća. 
Ukupno posmatrano, crnogorski strateški i pravni okvir za podršku poslovanju već je relativno široko postavljen i sve više se usmjerava ka savremenom modelu poslovne podrške, koji ne obuhvata samo administrativno rasterećenje i podsticajne mjere, već i konkurentnost, digitalizaciju, zelenu tranziciju, tržišnu disciplinu i institucionalnu usklađenost sa pravilima Evropske unije.
Planirane,trenutne reforme i investicije
Planirane i tekuće reforme u okviru prioritetnog područja Podrška poslovanju najjasnije su definisane kroz Reformsku agendu Crne Gore 2024–2027, dok njihovu makroekonomsku i fiskalnu uvezanost potvrđuje Program ekonomskih reformi 2026–2028. Reformska agenda u okviru Oblasti politike 1: Poslovno okruženje i razvoj privatnog sektora posebno izdvaja reforme relevantne za ovu oblast: 1.1.2 Revizija procesa javnih nabavki i politika državne pomoći, 1.1.3 Uklanjanje regulatornih barijera i olakšavanje poslovanja, 1.1.4 Poboljšanje elektronskog katastra i prostornog planiranja, 1.1.5 Reforma inspekcijskih službi i 1.2.2 Dalji razvoj ekosistema istraživanja i inovacija za ekonomiju zasnovanu na znanju.
Za prioritetno područje Podrška poslovanju najdirektniji značaj imaju reforme 1.1.3, 1.1.4, 1.1.5 i 1.2.2. One su usmjerene na pojednostavljenje procedura i uklanjanje poslovnih barijera, unapređenje pravne sigurnosti ulaganja kroz elektronski katastar i prostorno planiranje, povećanje efikasnosti inspekcijskih službi i smanjenje neformalne ekonomije, kao i na razvoj inovacionog ekosistema za ekonomiju zasnovanu na znanju.
Veza između Reformske agende i Programa ekonomskih reformi eksplicitno je potvrđena u samoj Reformskoj agendi. Mjere iz PER-a koje se odnose na formalizaciju neformalne ekonomije povezane su sa reformama 1.1.3 i 1.1.5, mjera koja se odnosi na unapređenje upravljanja državnim preduzećima povezana je sa reformom 1.1.1, dok je mjera podsticanja inovacija za Zelenu agendu i cirkularnu ekonomiju povezana, između ostalog, sa reformom 1.2.2. Time se pokazuje da se reformske intervencije u oblasti podrške poslovanju sprovode kao dio šireg ekonomskog i fiskalnog okvira.
Program ekonomskih reformi 2026–2028 dodatno naglašava da reforme koje unapređuju poslovno okruženje doprinose rastu ekonomske aktivnosti i stvaranju povoljnijeg ambijenta za investicije. U tom kontekstu posebno je značajan prelazak Poreske uprave na novi Integrisani sistem upravljanja prihodima od 2026. godine, koji treba da unaprijedi transparentnost, dobrovoljnu poresku usklađenost i efikasnost administrativnih procedura.
Napredak je vidljiv i u pojedinim konkretnim reformskim koracima. Tako, Zakon o Kreditno-garantnom fondu Crne Gore usvojen u julu 2025. godine, a da je do kraja prvog kvartala 2026. realizacija aktivnosti vezanih za njegovo uspostavljanje dostigla 75% . Dodatno, aktivnosti vezane za Zakon o Razvojnoj banci Crne Gore realizovane su u potpunosti, i Banka je počela sa radom u januaru 2025. godine. Ovo potvrđuje da reformski okvir obuhvata i jačanje finansijske infrastrukture za podršku privredi.
U oblasti državne pomoći i javnih nabavki, novi zakon je uspostavio sveobuhvatan okvir usklađen sa pravilima EU i većina potrebnih podzakonskih akata je već usvojena i objavljena. U oblasti javnih nabavki nastavljeno je unapređenje transparentnosti kroz elektronski sistem javnih nabavki i jačanje antikorupcijskih mehanizama.
Ukupno posmatrano, reformski pravac u okviru prioritetnog područja Podrška poslovanju zasniva se na tri komplementarna toka: smanjenju regulatornih i administrativnih prepreka, jačanju institucionalnog i pravnog okvira za konkurenciju, državnu pomoć i javne nabavke, te razvoju inovacionog i finansijskog ekosistema za podršku transformaciji privrede.

Ključni indikatori
	Indikator
	CG vrijednost
	EU vrijednost
	Godina
	Izvor

	BDP po stanovniku, EU=100 (prosjek 2022–2024)
	51,3
	100,0
	2022–2024
	European Innovation Scoreboard 2025

	Sažeti indeks inovacionog učinka, EU=100
	45,3
	100,0
	2025
	European Innovation Scoreboard 2025

	Izdaci za istraživanje i razvoj (% BDP-a)
	0,29
	2,24
	2024
	Eurostat, R&D expenditure

	Preduzeća koja koriste plaćene cloud usluge (% preduzeća)
	33,36
	52,74
	2025
	Eurostat, Cloud computing tables and graphs

	Preduzeća koja koriste AI tehnologije (% preduzeća)
	10,05
	19,95
	2025
	Eurostat, Use of AI in enterprises / tables and graphs

	Preduzeća koja obavljaju data analytics interno ili preko eksternog pružaoca (% preduzeća)
	46,0
	33,25
	2023
	Eurostat, Digital Decade targets graphs and tables

	Preduzeća sa najmanje osnovnim nivoom digitalnog intenziteta (% preduzeća)
	34,6
	73,65
	2024
	Eurostat, Digital Decade targets graphs and tables

	Domaći kredit privatnom sektoru (% BDP-a)
	46,4
	74,56
	2024
	World Bank indicator, preko Trading Economics

	Udio obnovljivih izvora u bruto finalnoj potrošnji energije (%)
	40,9
	24,5
	2023
	Eurostat / EEA



Tematske cjeline
Predložene tematske cjeline za ovo prioritetno područje definisane su tako da obuhvate ključne dimenzije razvoja privatnog sektora u Crnoj Gori i da omoguće jasno strukturiranje analize stanja, SWOT-a i razvojnih izazova. Polazište je da se ova oblast ne posmatra kao skup pojedinačnih mjera, već kao povezano razvojno područje koje obuhvata poslovni ambijent, razvoj MSP, pristup finansijama, digitalizaciju, inovacije, poslovnu infrastrukturu i zelenu transformaciju privrede.
Zato predložene cjeline ne prate mehanički formalnu EU kodifikaciju, već predstavljaju njeno funkcionalno prilagođavanje crnogorskom kontekstu. Kao posebno važne izdvajaju se poslovni ambijent i regulatorni okvir, razvoj MSP i poslovnih usluga uz pristup finansijama, digitalizacija, inovacije i tehnološka modernizacija preduzeća, kao i zelena i industrijska transformacija privrede. Teritorijalna dimenzija podrške poslovanju obuhvaćena je kroz poslovnu infrastrukturu, regionalnu konkurentnost i dostupnost razvojne podrške, čime se EU kategorije prevode u cjeline koje su analitički primjerenije domaćim razvojnim okolnostima.
Na toj osnovi, za prioritetno područje „Podrška poslovanju“ predlažu se sljedeće tematske cjeline:
	Kod tematske cjeline
	Naziv tematske cjeline

	3.1
	Reforma poslovnog ambijenta i regulatorni okvir

	3.2
	Poslovni razvoj, rast MSP i pristup fnansijama

	3.3
	Digitalizacija, inovacije i tehnološka ulaganja

	3.4
	Zelena transformacija privrede: dekarbonizacija, cirkularna ekonomija i bioekonomija

	3.5
	Regionalna konkurentnost i teritorijalno usmjerena podrška poslovanju



3.1 Reforma poslovnog ambijenta i regulatorni okvir obuhvata teme koje se odnose na pojednostavljenje procedura, uklanjanje poslovnih barijera, unapređenje zakonodavnog i institucionalnog okvira za konkurenciju i državnu pomoć, efikasniji katastar i prostorno planiranje, kao i transparentnije i konkurentnije javne nabavke. Ova cjelina odgovara potrebi da se poslovnom sektoru obezbijedi predvidiviji, efikasniji i transparentniji okvir poslovanja.
3.2 Poslovni razvoj, rast MSP i pristup finansijama obuhvata podršku razvoju, rastu produktivnosti i konkurentnosti mikro, malih i srednjih preduzeća, unapređenje poslovnih usluga, internacionalizaciju, razvoj preduzetništva, kao i širenje pristupa finansiranju kroz razvojnu banku, kreditno-garantne mehanizme i druge instrumente finansijske podrške. Ova cjelina predstavlja jezgro prioritetnog područja Podrška poslovanju, jer direktno povezuje podršku preduzećima sa rastom dodate vrijednosti, izvoznog potencijala i uključivanja u lance vrijednosti.
3.3 Digitalizacija, inovacije i tehnološka ulaganja obuhvata digitalnu transformaciju preduzeća, unapređenje inovacionog ekosistema, primjenu naprednih tehnologija, razvoj tehnoloških kapaciteta i saradnju između privrede, istraživačkih institucija i inovacionih struktura podrške. Njeno izdvajanje opravdano je činjenicom da savremena poslovna podrška sve više zavisi od tehnološke modernizacije i kapaciteta privrede da usvaja inovacije.
3.4 Zelena transformacija privrede: dekarbonizacija, cirkularna ekonomija i bioekonomija objedinjavа intervencije koje se odnose na smanjenje emisija, jačanje resursne efikasnosti, razvoj cirkularnih modela poslovanja, bioekonomiju i održivije industrijske procese. Ova cjelina proističe iz sve snažnijeg povezivanja poslovne konkurentnosti sa zelenom tranzicijom i klimatskom otpornošću.
3.5 Regionalna konkurentnost i teritorijalno usmjerena podrška poslovanju obuhvata poslovnu infrastrukturu, teritorijalne razlike u konkurentnosti, podršku manje razvijenim opštinama i jačanje razvojnih kapaciteta regiona, naročito onih sa nižim nivoom privredne aktivnosti i investicione atraktivnosti. U crnogorskom kontekstu, ova cjelina je posebno važna kako bi podrška poslovanju imala uravnotežen teritorijalni efekat i doprinijela smanjenju regionalnih razvojnih dispariteta.
Ukupno posmatrano, predložene tematske cjeline omogućavaju da se prioritetno područje Podrška poslovanju razradi na način koji je istovremeno usklađen sa EU logikom intervencija i sa domaćim razvojnim potrebama. One pružaju jasan okvir za dalju razradu razvojnih izazova, identifikaciju potreba i oblikovanje mjera u okviru strateško-planskog dokumenta.
U okviru regionalne konkurentnosti posebno je važno sagledati potrebe mikro i malih preduzeća, kao i malih poljoprivrednih gazdinstava u udaljenim i manje razvijenim područjima, gdje geografska izolovanost, ograničena poslovna infrastruktura, slabija digitalna povezanost i nedovoljna tržišna integracija dodatno ograničavaju razvoj lokalne ekonomije. Imajući u vidu prirodne resurse, visok udio šumskog pokrivača i poljoprivredni potencijal, postoji prostor za snažnije povezivanje regionalne konkurentnosti sa bioekonomijom, razvojem lokalnih lanaca vrijednosti i podrškom modelima kao što su agroinkubatori, digitalne platforme za povezivanje proizvođača sa tržištem i savjetodavne usluge za zelenu i digitalnu transformaciju mikro-subjekata.
Lista razvojnih izazova
	R.br.
	Kod razvojnog izazova
	Naziv razvojnog izazova
	Obrazloženje

	01
	PA03-01
	Složeno i promjenljivo regulatorno okruženje za poslovanje
	Poslovanje je i dalje opterećeno čestim regulatornim promjenama, složenim procedurama i neravnomjernom primjenom propisa, što povećava troškove usklađivanja, smanjuje predvidivost i usporava investicione odluke. Dodatni izazov predstavlja rizik da reformski propisi budu nedovoljno usklađeni sa sektorskim zakonodavstvom, podzakonskim aktima i realnim kapacitetima za primjenu, naročito na lokalnom nivou, što može dovesti do pravne nesigurnosti, preklapanja nadležnosti i odlaganja primjene zakona.

	02
	PA03-02
	Nedovoljna efikasnost administrativnih procedura i usluga za privredu
	Dio administrativnih postupaka i dalje je spor, fragmentisan i zahtijeva više koraka i institucija, što povećava administrativno opterećenje, posebno za MSP i nove investitore. Dodatni izazov predstavlja nedovoljno razvijen sistem postinvesticione, odnosno after-care podrške investitorima, uključujući praćenje potreba nakon realizacije ulaganja i koordinisano otklanjanje prepreka u daljem poslovanju.

	03
	PA03-03
	Ograničena pravna sigurnost ulaganja u prostoru i imovinsko-pravnim odnosima
	Složenost prostornih procedura, neujednačena ažurnost podataka i dugotrajno rješavanje imovinsko-pravnih pitanja otežavaju pripremu i realizaciju investicija.

	04
	PA03-04
	Nedovoljno djelotvoran nadzor tržišta i inspekcijski okvir
	Inspekcijski i kontrolni mehanizmi još ne obezbjeđuju dovoljno ujednačenu primjenu pravila ni dovoljno snažan efekat na suzbijanje neformalne ekonomije i nelojalne konkurencije.

	05
	PA03-05
	Ograničena konkurencija i tržišne distorzije u pojedinim segmentima privrede
	U pojedinim djelatnostima tržišni uslovi nijesu dovoljno konkurentni zbog regulatornih barijera, neujednačenih uslova poslovanja i prisutnih distorzija, što utiče na efikasnost i produktivnost.

	06
	PA03-06
	Nedovoljna predvidivost i koherentnost ekonomskih politika za privredu
	Privreda i investitori i dalje se suočavaju sa ograničenom predvidivošću srednjoročnog regulatornog i poreskog okvira, što smanjuje investicionu sigurnost i otežava dugoročno poslovno planiranje. Nedovoljna prethodna analiza efekata propisa, uključujući procjenu njihove primjenljivosti u praksi i uticaja na lokalni nivo, može smanjiti koherentnost reformi i otežati funkcionisanje pojedinih segmenata javnog i poslovnog sistema. Dodatno, ograničena dostupnost kvalitetnih podataka o investicionim tokovima, strukturi ulaganja i efektima postojećih podsticaja dodatno otežava evaluaciju politika i preciznije usmjeravanje mjera podrške.

	07
	PA03-07
	Ograničen pristup finansijama za MSP i preduzetnike
	Mikro, mala i srednja preduzeća i dalje se suočavaju sa ograničenim pristupom spoljnim izvorima finansiranja, posebno za rast, inovacije i internacionalizaciju, uz visoko oslanjanje na bankarske izvore i skromno razvijene alternativne instrumente.

	08
	PA03-08
	Nedovoljno razvijeno tržište rizičnog, vlasničkog i razvojnog kapitala
	Finansijski ekosistem i dalje je slab u segmentu venture capital, equity i drugih instrumenata pogodnih za inovativna i brzorastuća preduzeća, što ograničava razvoj novih poslovnih modela i skaliranje firmi.

	09
	PA03-09
	Niska produktivnost, ograničen rast i nedovoljna dodata vrijednost MSP sektora
	MSP dominiraju po broju, ali značajan dio posluje sa niskom dodatom vrijednošću, skromnim kapacitetima za rast i slabijom produktivnošću, što ograničava njihov doprinos strukturnoj transformaciji privrede.

	10
	PA03-10
	Nedovoljna dostupnost kvalitetnih razvojnih i savjetodavnih usluga za preduzeća
	Podrška preduzećima kroz mentorstvo, strateško savjetovanje, internacionalizaciju, dizajn, marketing i unapređenje poslovnih modela nije dovoljno razvijena ni ravnomjerno dostupna, naročito van glavnih centara. Instrumenti podrške preduzećima, investitorima i inovacionim akterima nijesu dovoljno povezani u jedinstven sistem usluga, što smanjuje njihovu vidljivost, dostupnost i ukupni razvojni efekat.

	11
	PA03-11
	Niska internacionalizacija i ograničena integracija domaćih firmi u lance vrijednosti
	Mnoga domaća preduzeća ostaju slabo povezana sa regionalnim i međunarodnim lancima vrijednosti, uz ograničene izvozne kapacitete, nižu produktivnost, nedovoljnu standardizaciju i slabiji pristup tržišnim informacijama. Istovremeno, potencijal za uključivanje domaćih firmi u nove regionalne i evropske lance vrijednosti, uključujući trend nearshoring-a, nije dovoljno iskorišćen.

	12
	PA03-12
	Nedovoljno razvijeni kapaciteti za rast ženskog i inkluzivnog preduzetništva
	Preduzetništvo žena i drugih manje zastupljenih grupa i dalje je ograničeno slabijim pristupom finansijama, podršci, mrežama i specijalizovanim instrumentima razvoja poslovanja.

	13
	PA03-13
	Nizak nivo digitalne transformacije preduzeća
	Značajan broj preduzeća, posebno MSP, i dalje ne koristi napredna digitalna rješenja u poslovanju, što ograničava efikasnost, produktivnost, pristup tržištu i otpornost na promjene u poslovnom okruženju.

	14
	PA03-14
	Ograničena primjena naprednih tehnologija u privredi
	Upotreba AI, data analytics, cloud rješenja, automatizacije i drugih naprednih tehnologija još je ograničena, posebno među manjim preduzećima, zbog troškova, manjka znanja i nedovoljne tehničke podrške.

	15
	PA03-15
	Slaba povezanost između privrede, nauke i inovacionog sistema
	Saradnja između preduzeća, istraživačkih organizacija i visokoškolskog sektora i dalje je ograničena, što usporava transfer znanja, komercijalizaciju istraživanja i razvoj inovativnih proizvoda i usluga.

	16
	PA03-16
	Nedovoljna ulaganja u istraživanje, razvoj i inovacije
	Nivo ulaganja u istraživanje i razvoj ostaje nizak, što ograničava tehnološko unapređenje privrede, razvoj proizvoda više dodatne vrijednosti i jačanje dugoročne konkurentnosti.

	17
	PA03-17
	Nedostatak kadrova i vještina za digitalnu i tehnološku modernizaciju
	Preduzeća se suočavaju sa nedostatkom stručnog kadra za digitalnu transformaciju, inovacije i upravljanje tehnološkim promjenama, što posebno pogađa MSP i firme van većih urbanih centara.

	18
	PA03-18
	Ograničeni kapaciteti za razvoj i širenje tehnološki intenzivnih djelatnosti
	Privreda i podržavajući ekosistem još nijesu dovoljno razvijeni za snažniji ulazak u tehnološki intenzivne i nove proizvodne niše, uključujući čiste i digitalne tehnologije.

	19
	PA03-19
	Spor tempo zelene transformacije poslovnog sektora
	Privreda i dalje sporo usvaja zelene poslovne modele, resursno efikasne procese i održive standarde proizvodnje, što povećava rizik za konkurentnost u uslovima strožih evropskih zahtjeva.

	20
	PA03-20
	Ograničeni kapaciteti preduzeća za dekarbonizaciju i energetsku efikasnost
	Mnoga preduzeća, posebno u energetski zahtjevnijim djelatnostima, nemaju dovoljno finansijskih, tehničkih i organizacionih kapaciteta za ulaganja u energetsku efikasnost i smanjenje emisija.

	21
	PA03-21
	Nedovoljno razvijena cirkularna ekonomija u poslovnoj praksi
	Primjena principa cirkularne ekonomije, uključujući ponovnu upotrebu resursa, smanjenje otpada i razvoj cirkularnih proizvoda i usluga, još je ograničena i nedovoljno podržana tržišnim i institucionalnim mehanizmima.

	22
	PA03-22
	Slabo razvijeni lanci vrijednosti u bioekonomiji,zelenim tehnologijama i lokalnim resursima
	Potencijali bioekonomije i zelenih tehnologija još nijesu dovoljno pretvoreni u održive poslovne modele, investicione projekte i nove lance vrijednosti sa većom dodatom vrijednošću. Mikro-preduzeća i mala poljoprivredna gazdinstva imaju ograničen pristup poslovnoj infrastrukturi, digitalnim alatima, finansiranju i tržištima, što smanjuje mogućnosti za valorizaciju šumskog i poljoprivrednog potencijala, razvoj agroinkubatora i kreiranje lokalne dodate vrijednosti.

	23
	PA03-23
	Ograničena spremnost privrede za nove klimatske i ekološke standarde
	Evropski zahtjevi u oblasti klimatske politike, održivosti i korporativne odgovornosti postepeno rastu, a dio domaćih preduzeća još nije dovoljno pripremljen za njihovu punu primjenu.

	24
	PA03-24
	Nedovoljna integracija zelene tranzicije i industrijske modernizacije
	Zelena tranzicija se još ne prevodi dovoljno sistematski u razvoj novih industrijskih kapaciteta, proizvoda i tehnologija, pa njen potencijal za rast produktivnosti i investicija ostaje nedovoljno iskorišćen.

	25
	PA03-25
	Neujednačena teritorijalna raspodjela poslovnih kapaciteta i podrške
	Poslovne prilike, institucije podrške, savjetodavne usluge i razvojni programi nijesu ravnomjerno dostupni na teritoriji Crne Gore, što produbljuje razlike između razvijenijih i slabije razvijenih područja.

	26
	PA03-26
	Nedovoljno razvijena poslovna infrastruktura izvan glavnih ekonomskih centara
	Poslovne zone, industrijski parkovi, logistička i druga razvojna infrastruktura nijesu dovoljno razvijeni ili funkcionalno opremljeni u svim djelovima zemlje, što ograničava privlačenje investicija i razvoj lokalne privrede.

	27
	PA03-27
	Ograničena investiciona spremnost manje razvijenih područja
	U dijelu opština i regiona nedostaju planska spremnost, infrastrukturni preduslovi, institucionalni kapaciteti i promotivni alati potrebni za privlačenje i realizaciju kvalitetnih investicija.

	Nedovoljna povezanost lokalnih razvojnih potencijala sa instrumentima poslovne podrške
	Teritorijalni razvojni potencijali, uključujući resurse, lokalne specijalizacije i preduzetničke inicijative, još nijesu dovoljno povezani sa finansijskim, inovacionim i savjetodavnim instrumentima podrške.

	Slabija otpornost lokalnih ekonomija sa uskom sektorskom bazom
	U pojedinim područjima ekonomska aktivnost počiva na uskoj bazi djelatnosti, što povećava ranjivost na spoljne šokove i ograničava mogućnost održivog i diverzifikovanog lokalnog rasta.

	Nedovoljno razvijeni mehanizmi teritorijalno ciljane poslovne podrške
	Instrumenti podrške privredi još nijesu dovoljno diferencirani prema teritorijalnim potrebama, stepenu razvijenosti i specifičnim ograničenjima pojedinih opština i regiona.

	Ograničeni administrativni kapaciteti za programiranje, sprovođenje i praćenje investicionih politika i EU fondova
	Administrativni kapaciteti za pripremu, sprovođenje, koordinaciju i praćenje investicionih politika i programa finansiranih iz EU fondova nijesu dovoljno razvijeni. To može ograničiti kvalitet programiranja, apsorpcioni kapacitet, blagovremenu realizaciju projekata i mjerenje efekata podrške poslovanju.

